Federația Română de Rugby | Specificații tehnice | 2026

SPECIFICAȚII TEHNICE
Servicii hoteliere și servicii de restaurant – bufet suedez
pentru delegația reprezentativei din Canada
World Rugby Nations Cup – November 2026 | București, România
1. Obiectul achiziției
Obiectul achiziției îl reprezintă prestarea integrată, în aceeași unitate de cazare, a serviciilor de cazare, alimentație publică și punere la dispoziție a spațiilor de lucru necesare delegației din Canada în București, în perioada 15.11.2026–22.11.2026, pentru participarea la „World Rugby Nations Cup – November 2026”.
Toate cerințele din prezentele specificații sunt cerințe minime obligatorii. Oferta trebuie să permită verificarea obiectivă a conformității pentru fiecare cerință, prin documentele indicate la secțiunea 10, la care se adaugă cerințele obligatorii stabilite prin Anexa 2 – procedură internă. 
2. Perioada și configurația estimată a serviciilor

	Element
	Cerință / cantitate estimată
	Unitate de facturare
	Observații

	Check-in
	15.11.2026
	—
	Primul serviciu de masă: prânzul

	Check-out
	22.11.2026
	—
	Ultimul serviciu de masă: micul dejun

	Camere twin
	15 camere × 7 nopți
	cameră/noapte
	30 persoane; obligatoriu două paturi separate

	Camere single
	8 camere × 7 nopți
	cameră/noapte
	8 persoane

	Masă
	38 persoane – full board, potrivit programului efectiv
	masă/persoană
	Se facturează numai mesele efectiv comandate/prestate și confirmate prin pontaj

	Sală ședințe
	min. 50 persoane
	zi/sală sau altă unitate stabilită
	Vezi secțiunea 7

	Sală video-analiză
	min. 20 persoane
	zi/sală sau altă unitate stabilită
	Vezi secțiunea 7

	Parcare
	2 autoturisme
	inclusă
	fără cost suplimentar



Configurația de mai sus reprezintă necesarul estimat la data întocmirii documentației. Structura camerelor și efectivul pot fi ajustate în limitele și condițiile de mai jos:
numărul total de camere poate varia cu maximum ±2 camere/noapte față de configurația estimată, fără modificarea prețurilor unitare ofertate;
efectivul delegației poate varia în intervalul 36-40. 
modificările de efectiv/configurație vor fi comunicate prestatorului cu minimum 48 de ore înainte de serviciul afectat;
facturarea se efectuează exclusiv pentru serviciile efectiv prestate și confirmate prin pontajul/centralizatorul aprobat de managerul echipei, în limitele contractului.
3. Cerințe privind amplasarea hotelului și determinarea distanței

Structura de cazare trebuie să fie clasificată la minimum 4 stele și să fie situată în municipiul București, la o distanță rutieră de maximum 6,00 km față de Stadionul „Ghencea II”, Bd. Ghencea nr. 45, Sector 6, București, locație unde echipa vizitatoare se va antrena. 
Necesitatea acestei proximități rezultă din programul sportiv al delegației, care presupune deplasări repetate între hotel și baza de antrenament, cu obiectivul reducerii timpilor de transfer și asigurării timpului de refacere al sportivilor.
Metodologia unică de verificare a distanței:
instrument: Google Maps, modul „Driving/Autoturism”;
punct de plecare: intrarea principală destinată accesului oaspeților în hotel, identificată prin adresa oficială a structurii de cazare;
punct de sosire: intrarea principală de la stadionul Ghencea II. 
se ia în calcul traseul rutier disponibil cu cea mai mică distanță exprimată în kilometri; timpul estimat de deplasare nu reprezintă criteriu de conformitate;
distanța va fi verificată după aceeași metodologie pentru toate ofertele, la data evaluării;
ofertantul va include în ofertă o captură/print Google Maps din care să rezulte punctele de plecare/sosire, traseul și distanța; autoritatea contractantă își rezervă dreptul de verificare independentă folosind aceeași metodologie.
4. Cerințe privind structura de cazare

Toate cele 38 de locuri vor fi asigurate în aceeași structură de cazare. Nu se acceptă repartizarea delegației în hoteluri diferite.
Structura de cazare va deține certificat de clasificare valabil, corespunzător unei categorii de minimum 4 stele, emis în conformitate cu legislația română în vigoare aplicabilă structurilor de primire turistice.
Cele 15 camere twin vor avea câte două paturi individuale distincte. Nu se acceptă înlocuirea celor două paturi individuale cu un pat matrimonial pentru locurile solicitate în regim twin.
Cele 8 camere single vor fi destinate unei singure persoane și vor avea un pat adecvat cazării unei persoane, potrivit clasificării structurii.
Fiecare cameră va dispune de grup sanitar propriu cu duș/cadă, apă caldă și rece permanent, televizor, sistem funcțional de climatizare/încălzire și acces Wi‑Fi fără cost suplimentar.
Instalațiile sanitare și electrice vor fi funcționale și nu vor prezenta defecțiuni care împiedică utilizarea normală și sigură a camerei.
Camerele și grupurile sanitare vor fi curățate zilnic; grupurile sanitare vor fi igienizate/dezinfectate zilnic.
Prosoapele vor fi schimbate zilnic, iar lenjeria de pat cel târziu la fiecare 2 zile sau ori de câte ori situația o impune din motive de igienă.
Spațiile de cazare vor fi curate, aerisite și fără mucegai, igrasie sau infiltrații/umezeală vizibilă care afectează condițiile de cazare.
Toate spațiile oferite vor respecta, pe întreaga perioadă contractuală, cerințele legale aferente categoriei de clasificare declarate.
5. Cerințe privind serviciile de masa

Mesele se vor servi în cadrul aceleiași structuri de cazare sau în unitatea de alimentație publică integrată acesteia, fără necesitatea transportului delegației către o altă locație.
Servirea se va face sub formă de bufet suedez, cu posibilitatea alegerii dintre mai multe preparate, conform meniului anexat.
Capacitatea spațiului de servire a mesei: minimum 50 de locuri disponibile simultan pentru grup.
Spațiul de servire va avea sistem funcțional de climatizare și va fi curățat zilnic.
Costul cumulat al micului dejun + prânzului + cinei pentru o persoană/zi completă nu va depăși 150 lei/persoană/zi, TVA inclus.
Ofertantul va prezenta distinct prețul unitar pentru micul dejun, prânz și cină. În zilele parțiale se facturează numai mesele efectiv solicitate și prestate; suma prețurilor unitare pentru cele trei mese nu poate depăși plafonul zilnic de 150 lei/persoană, TVA inclus.
Intervalele standard de servire vor fi: stabilite cu 5 zile înainte de acțiune. 
Programul concret al meselor poate fi modificat de managerul echipei în funcție de antrenamente/meciuri, cu o notificare de minimum 24 de ore înainte, în limitele operaționale stabilite prin contract.
Prestatorul va asigura, fără diminuarea cantităților/gramajelor prevăzute, variante alimentare pentru alergii, intoleranțe și restricții alimentare comunicate în prealabil de managerul echipei, cu respectarea cerințelor legale privind informarea asupra alergenilor.
Termenul minim pentru comunicarea necesităților alimentare speciale este de 5 zile față de sosirea în unitatea hoteliera.  
Nu se admite înlocuirea unilaterală a meniului anexat cu produse/preparate inferioare cantitativ sau calitativ. Înlocuirile motivate de indisponibilitate se fac numai cu produse echivalente și cu informarea/aprobarea reprezentantului FRR.
Pe perioada sederii, componeníi delegatiei vor participa la masa oficială oferită de țara gazdă, de regulă dupa meciul oficial, ceea ce va atrage scoaterea membrilor delegației de o masă de prânz sau cină din ziua respectivă
6. Anexa de meniu – conținut minim obligatoriu

Anexa de meniu va face parte integrantă din documentație și din contract. 
Anexa 1. 
7. Săli de ședințe și video-analiză

Sală de ședințe: capacitate de minimum 50 de persoane simultan; videoproiector funcțional; ecran de proiecție; sistem de climatizare cald/rece; 2 flipchart-uri; hârtie și markere; scaune suficiente; 3–4 mese, cu posibilitate de splituire, la cerere, pentru a crea doua spații de sedinta. 
Sală de video-analiză: capacitate de minimum 20 de persoane simultan; videoproiector funcțional; ecran de proiecție; sistem de climatizare cald/rece; 1 flipchart; hârtie și markere; scaune suficiente; 5–7 mese.
Sălile vor fi amplasate în aceeași structură de cazare și vor fi menținute curate; curățenia se efectuează cel puțin o dată la 2 zile și ori de câte ori este necesar pentru utilizare în condiții normale.
Regimul de disponibilitate al sălii de ședințe: nonstop, 7/7, securizată prin cheie/cartela de acces. 
Regimul de disponibilitate al sălii de video-analiză: nonstop, 7/7, securizată prin cheie/cartela de acces.
Unitatea de preț și facturare pentru săli: lei/zi/sală
Facturarea se face în funcție de utilizare, pontajul va consemna zilele efectiv utilizate și va constitui document justificativ pentru factură.
8. Parcare și acces

Prestatorul va asigura fără cost suplimentar minimum 2 locuri de parcare pentru autoturismele delegației, disponibile pe perioada șederii, și posibilitatea de staționare a autocarului echipei vizitatoare. 

9. Ajustări de efectiv, anulări, no-show și plecări anticipate
Cantitățile de servicii indicate în prezentele specificații tehnice reprezintă necesarul estimat al autorității contractante, în limitele și condițiile prevăzute în documentația de atribuire.
Facturarea se va realiza exclusiv pentru serviciile efectiv prestate și confirmate de reprezentantul desemnat al autorității contractante prin pontajul/documentul de confirmare aferent.
Pentru eliminarea interpretărilor la executare și facturare, se aplică următoarele reguli:
a) modificarea numărului de persoane și/sau a numărului de camere, în limitele prevăzute la secțiunea 2, nu determină modificarea prețurilor unitare ofertate și acceptate prin contract;
b) autoritatea contractantă va comunica prestatorului, de regulă, orice modificare cunoscută a efectivului cu minimum 48 de ore înainte de data la care modificarea produce efecte;
c) termenul prevăzut la lit. b) are caracter operațional și nu instituie în sarcina autorității contractante obligația de plată a unor servicii care nu au fost efectiv prestate;
d) în cazul anulării unor servicii, al neprezentării unor membri ai delegației („no-show”), al reducerii efectivului sau al neocupării unor camere, prestatorul va factura exclusiv serviciile efectiv prestate și confirmate prin pontaj de reprezentantul desemnat al autorității contractante;
e) în cazul plecării anticipate a uneia sau mai multor persoane din delegație, cazarea, masa și celelalte servicii aferente acestora se facturează numai până la momentul/datele la care serviciile au fost efectiv prestate. Nopțile de cazare, mesele sau celelalte servicii neprestate ulterior plecării nu vor fi facturate;
f) prestatorul nu va percepe taxe de anulare, taxe de no-show, penalități, despăgubiri, compensații pentru camere neocupate, servicii neutilizate, beneficiu nerealizat sau alte costuri de natură similară pentru serviciile care nu au fost efectiv prestate;
g) în nicio situație valoarea facturată nu poate depăși valoarea rezultată din aplicarea prețurilor unitare contractate la cantitățile de servicii efectiv prestate și confirmate prin pontaj;
h) pontajul/documentul de confirmare întocmit sau validat de managerul echipei/reprezentantul desemnat al autorității contractante va constitui documentul de referință pentru stabilirea cantităților efectiv prestate și facturabile;
i) ofertantul își va fundamenta oferta financiară ținând seama de posibilitatea modificării efectivului delegației și a cantităților efectiv solicitate/prestate în limitele documentației de atribuire. Prin depunerea ofertei, acesta declară că a luat cunoștință și acceptă mecanismul de facturare prevăzut în prezenta secțiune.
Nu se garantează prestatorului facturarea integrală a cantităților estimate prevăzute în documentația de atribuire, plata urmând a fi efectuată exclusiv pentru serviciile efectiv prestate, recepționate și confirmate, în condițiile contractului.



10. Documente și modalitatea de demonstrare a conformității

	Cerință
	Dovadă minimă în ofertă
	Modalitate de verificare

	Hotel minimum 4*
	Copie/indicarea certificatului de clasificare valabil și identificarea exactă a structurii
	Verificare documentară și, după caz, în surse oficiale

	Distanță max. 6,00 km
	Captură/print Google Maps conform metodologiei din secțiunea 3
	Recalculare de către FRR după aceeași metodologie

	Capacitate cazare / tip camere
	Declarație asumată + prezentarea configurației ofertate (număr twin/single)
	Corelare cu oferta și documentele structurii

	Dotări camere
	Declarație asumată / fișă de prezentare a structurii
	Verificare documentară; FRR poate solicita clarificări

	Restaurant min. 50 locuri
	Declarație asumată privind capacitatea și locația
	Verificare documentară

	Meniu / prețuri mese
	Meniu complet + preț unitar pentru fiecare tip de masă
	Verificare față de Anexa de meniu și plafonul zilnic

	Sală ședințe / video
	Declarație privind capacitatea și dotările fiecărei săli
	Verificare documentară

	Parcare
	Declarație privind disponibilitatea celor 2 locuri
	Verificare documentară


Solicitarea documentelor doveditoare se aplică în mod nediscriminatoriu tuturor ofertanților. Documentele trebuie să fie valabile la momentul relevant potrivit legislației/documentației de atribuire.
11. Recepția serviciilor, pontajul și facturarea

Managerul echipei/reprezentantul desemnat de FRR va confirma zilnic, prin pontaj/centralizator, serviciile efectiv prestate: camere ocupate, persoane, mese și utilizarea sălilor, după caz.
Factura va fi emisă numai pe baza cantităților efectiv prestate și confirmate, prin aplicarea prețurilor unitare din oferta financiară, fără depășirea valorii contractului.
Orice neconformitate constatată va fi comunicată prestatorului fără întârziere; prestatorul va lua măsuri de remediere imediată sau, dacă remedierea imediată nu este posibilă, într-un termen adecvat naturii serviciului, fără cost suplimentar pentru FRR.
Persoana  FRR autorizată să confirme pontajul: Vlad Iordachescu – Director de turneu. 
12. Reguli de interpretare și conformitate

În cazul unei neconcordanțe între tabelul de cantități, cerințele tehnice și anexele publicate, autoritatea contractantă va clarifica documentația înainte de termenul-limită, astfel încât aceeași cerință să fie aplicată tuturor ofertanților.
Nu se consideră îndeplinită o cerință doar prin preluarea textuală a acesteia în ofertă atunci când documentația solicită o dovadă concretă.
Orice referire la acte normative se interpretează ca referire la forma în vigoare aplicabilă la data relevantă, inclusiv modificările și completările ulterioare.
Cerințele tehnice se interpretează exclusiv în legătură cu obiectul contractului și se aplică uniform tuturor operatorilor economici.
13. Anexe
Anexa 1 – Meniu complet pe zile, băuturi incluse și informații privind servirea meselor. 

